《乙未岁除二首》
元代·方回

五十五时官早休，即今七十复何求。
亦思稍为儿孙计，政恐深贻祖父羞。
岂不忆家良有说，偶然得酒更无忧。
诸公富贵新桃版，我是春前旧土牛。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。